CELEX: 62021TN0663
Language: el
Date: 2021-10-08 00:00:00
Title: Υπόθεση T-663/21: Προσφυγή της 8ης Οκτωβρίου 2021 — Zegers κατά Επιτροπής

17.1.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/44
            
         
      Προσφυγή της 8ης Οκτωβρίου 2021 — Zegers κατά Επιτροπής
      (Υπόθεση T-663/21)
      (2022/C 24/58)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Tanja Zegers (Hoeilaart, Βέλγιο) (εκπρόσωπος: C. Bernard Glanz, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απορριπτική απόφαση που εξέδωσε η καθής στις 3 Δεκεμβρίου 2020 επί της αιτήσεώς της για μεταφορά των συνταξιοδοτικών της δικαιωμάτων και, εφόσον είναι αναγκαίο, την απόφαση με την απορρίφθηκε η διοικητική της ένσταση, και
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής, η προσφεύγουσα προβάλλει έναν και μοναδικό λόγο ακυρώσεως, επικαλούμενη σφάλμα εκτιμήσεως, παράβαση του άρθρου 11, παράγραφος 2, του Παραρτήματος VIII του ΚΥΚ, και παραβίαση της αρχής nemo auditur propriam turpitudinem allegans, στον βαθμό που:
      
                  —
               
               
                  η Επιτροπή, διαπιστώνοντας ότι τα συνταξιοδοτικά δικαιώματα των οποίων τη μεταφορά ζήτησε η προσφεύγουσα θα θεμελιώνονταν αφότου αυτή θα αναλάμβανε υπηρεσία ως υπάλληλος της Ένωσης, διότι η συμμετοχή της στην Algemeen Burgerlijk Pensioen-Fonds (ABP) τερματίστηκε στις 31 Ιανουαρίου 2015, και μη προβαίνοντας σε διάκριση μεταξύ των περιόδων, αφενός, από την 1η Ιουλίου 1992 έως τις 31 Δεκεμβρίου 2010 και, αφετέρου, από την 1η Ιανουαρίου 2011 έως τις 31 Ιανουαρίου 2015, δεν έλαβε υπόψη χρόνο ασφάλισης δεκαοκτώ ετών και έξι μηνών που μπορούσαν να μεταφερθούν ως συνταξιοδοτικά δικαιώματα, υποπίπτοντας έτσι σε σφάλμα κατά την εκτίμηση των πραγματικών περιστατικών και παραβαίνοντας το άρθρο 11, παράγραφος 2, του Παραρτήματος VIII του ΚΥΚ·
               
            
                  —
               
               
                  η Επιτροπή, εφόσον παρέλειψε να πράξει τα δέοντα ώστε η ABP, ή το εποπτικό της όργανο το οποίο υπάγεται στο Ολλανδικό Δημόσιο, να παράσχει τα στοιχεία για τον απαιτούμενο υπολογισμό, δεν μπορεί νομίμως να απορρίψει την αίτηση της προσφεύγουσας για μεταφορά συνταξιοδοτικών δικαιωμάτων, διότι τούτο θα ισοδυναμούσε με άντληση οφέλους από τη δική της παράλειψη, κατά παραβίαση της αρχής nemo auditur propriam turpitudinem allegans.